אדוארד רובינסון

אדוארד רובינסון (באנגלית: Edward Robinson; 1794–1863) היה כומר וחוקר מקרא אמריקאי. מהחשובים בחוקרי ארץ ישראל במאה ה-19.

קורות חייו

אדוארד רובינסון נולד בקונטיקט. למד בהמילטון קולג' שבקלינטון במדינת ניו יורק. לאחר מכן לימד סמינר באנדאוור במסצ'וסטס. בשנים 1826-1830 שהה בגרמניה ולמד בהאלה  ובברלין. עם שובו לארצות הברית, התמנה כפרופסור לתאולוגיה וכתבי קודש. בסוף ימיו התגורר בבוסטון.

כתבים ותרגומים
רובינסון ביטא פנים שונות של כישוריו בכתיבתו. הוא דגל בהפצת ידע לציבור רחב, ולא בהוראתו במגדל-השן בלבד. לכן כתב ספרים רבים שמצטיינים באיכות מחקרית גבוהה ועם-זאת ניתנים לשימוש למשכיל מן השורה.

הוא הוציא בשנת 1843 כתב עת תאולוגי, הראשון בארצות הברית, ה-Bibliotheca Sacra.

ב-1841 הוציא שלושה כרכים של מחקרים בעקבות מסעותיו בארץ ישראל, ובעקבות מסעו השני הוציא מהדורה שנייה מורחבת ב-1856.

הוא הוציא מספר ספרים על לשון המקרא, חלקם כתב וחלקם תרגם לאנגלית מגרמנית (שלמד בעת שהותו בברלין). תרגם את המילון (לקסיקון) לעברית מקראית של וילהלם גֵזַניוּס (1836, מהדורה חמישית 1847), ששימש כבסיס למילון החשוב לעברית מקראית בשפה האנגלית: "בראון דרייוור ובריגס" (B.D.B.). כמו כן הוציא מילונים ליוונית של הברית החדשה.

מסע לארץ ישראל
בשנים 1838 ו-1852 יצא לשני מסעות מחקר ממושכים בארץ ישראל, בניסיון לאתר ולזהות אתרים מקראיים. 

בין השאר ביקר בירושלים ותיאוריו שופכים אור על היישוב היהודי בירושלים באותה תקופה. רובינסון חשף את מסתריה של נקבת השילוח הקדומה בעיר דוד, וקדם בכך לצ'ארלס וורן. בשנת 1838 גילה את קשת רובינסון, הקרויה על שמו. 

במסעו הראשון, בסיור בנגב בשנת 1838, גילה את חשיבותה הארכאולוגית של באר אברהם בבאר שבע. הוא המשיך דרומה והגיע עד חורבות ניצנה, אותן זיהה בטעות כעבדת העתיקה. אף שטעה בזיהויו הותיר רובינסון תיאור מפורט וראשוני של עתיקות ניצנה על כל חלקיה, כולל האקרופוליס ועליו מצודה ושתי כנסיות עתיקות.

רובינסון זיהה מקומות רבים בארץ ישראל, המוזכרים בתנ"ך ובברית החדשה, ביניהם גם כפרים ערבים שהוקמו, על פי השערותיו, על חורבות יישובים ישראלים קדומים. בכתביו תיאר רובינסון לא רק את החלקים הארכאולוגיים של ארץ ישראל במאה ה-19, אלא גם את הרובד האנושי והעושר התרבותי של ארץ ישראל במאה הי"ט.

לקריאה נוספת
 חיים גורן, "אדוארד רובינסון – אבי המחקר המדעי של ארץ ישראל", בתוך: ארץ חמדה – ירושלים וארץ ישראל, מאמרים ומחקרים (אריאל 206–207), הוצאת אריאל, תשע"ד
Haim Goren et al., Mapping the Holy Land: the foundation of a scientific cartography of Palestine, Tauris, 2017 
Haim Goren,  'The loss of a minute is just so much loss of life': Edward Robinson and Eli Smith in the Holy Land, Brepols, 2020

קישורים חיצוניים 

 ידין רומן, "אחד עשר יום מחורב". על גילוייו של אדוארד רובינסון.
 ישראל פינקלשטיין וניל אשר סילברמן, ארכאולוגיה והמקרא: זיהויים גאוגרפיים.
 עודד ליפשיץ, ירושלים בתיאורי המקרא ובמציאות ההיסטורית - פרסומי אוניברסיטת תל אביב.
 ספרו של רובינסון, , כרך א, כרך ב, באתר Making of America Books 
 עבודותיו של רובינסון בקטלוג הספרייה הלאומית

הערות שוליים

סגל אוניברסיטת קולומביה
מדענים אמריקאים
ארץ ישראל: ארכאולוגים
ארץ ישראל: נוסעים נוצרים
חוקרי מקרא
חוקרי השפה העברית
חברי האקדמיה האמריקאית לאמנויות ולמדעים
עולים לרגל לירושלים
גאוגרפיה היסטורית
אמריקאים שנולדו ב-1794
אמריקאים שנפטרו ב-1863